一春無日不飲遂作肺嗽效樂天體
作者：李流謙
朝代：宋

paragraphs: 生與酒俱生，長與酒俱長。
行時酒在樽，坐時酒在盎。
一日不舉酒，一日眉不放。
春來身無事，結客鏖勝賞。
南山步新堤，西湖撐彩舫。
或飛名園蓋，或祖都門帳。
大酌須淋漓，小酌猶酣暢。
家山忽入夢，江頭問兩槳。
友社惜我去，共和驪駒唱。
劇飲連晝夜，大似灌鼠壤。
不往慍眉須，好意難棄忘。
平生無肺病，因茲作微恙。
終夕勞喘呀，如吹竹筒樣。
積痰動盈缶，嚥吐不停吭。
童奴更謁諫，浸恐傷府藏。
萬里寄一身，節宣豈宜爽。
蒭蕘不可遺，予心默云當。
飲食著聖經，觀頤識爻象。
慣習未易奪，剛制乃所尚。
初如鍵弩牙，又類遏溪漲。
稍稍撤觴斝，久之絕悵望。
腸枯與吻燥，但當吸瀣沆。
宵枕遂小康，其效疾影響。
遽言終止之，未敢保其往。
酒頌我文章，酒徒我鈎黨。
有時倚危樓，搔首獨惆悵。
大藥不可求，此物足憑仗。
陶謝匪沉酗，遺意覘彿彷。
下士聞道笑，識者眉睫上。
更欲買黄金，歸鑄杜康像。